אורן שמחה

אורן שמחה (נולד בשנת 1979) הוא קצין בצה"ל בדרגת אלוף-משנה. שימש מפקד חטיבת הנח"ל, מפקד עוצבת הגולן, מפקד חטיבת עציוני ומפקד גדס"ר נח"ל.

ביוגרפיה 
שמחה נולד וגדל בקיבוץ נצר סרני, למד בבית הספר המקומי, בוגר מחזור מ"ה. התגייס לצה"ל בשנת 1998, והתנדב לשייטת 13. השלים את הכשרת מסלול הלוחם בשייטת, ויצא לקורס קציני חי"ר. בסיום הקורס שב לשייטת ומונה למפקד צוות. לאחר מבצע חומת מגן השתתף בלחימה כנגד הטרור הפלסטיני באינתיפאדה השנייה. במהלך מלחמת לבנון השנייה השתתף בין היתר במבצע יער הנגב. לאחר מספר תפקידי פיקוד בשייטת, עבר לחטיבת הנח"ל ומונה למפקד פלחה"ן נח"ל בין השנים 2006–2007. לאחר מכן יצא ללימודים בפו"ם.

לאחר שהועלה לדרגת סא"ל מונה למפקד פלגת לוחמים בשייטת 13, ושירת בתפקיד עד שנת 2016. הוא הוביל אותה בין היתר במבצע צוק איתן. במהלך המבצע הוביל כוח להשמדת מתחם חמאס ששכן לחופי עזה ממנו נורו רקטות ארוכות טווח לעבר חדרה. לאחר מכן מונה למפקד גדס"ר נח"ל, ושירת בתפקיד בין השנים 2016–2018. ב-21 במרץ 2018 הועלה לדרגת אל"ם ומונה למפקד חטיבת עציוני, תפקיד אותו מילא עד 11 ביוני 2020. ב-6 ביולי 2020 מונה למפקד עוצבת הגולן, תפקיד בו שירת עד 23 באוגוסט 2021. ב-1 בספטמבר 2021 מונה למפקד חטיבת הנח"ל, ב-28 במאי 2023 סיים את תפקידו ויצא ללימודים בחו"ל.

חיים אישיים 
שמחה מתגורר בקיבוץ נצר סרני, נשוי למירב, עובדת סוציאלית במקצועה, ואב לשלושה. בעל תואר ראשון בפוליטיקה וממשל מהמרכז הבינתחומי הרצליה, ותואר שני בלימודי ביטחון מאוניברסיטת חיפה.

קישורים חיצוניים

הערות שוליים 

לוחמי שייטת 13
מפקדי גדודים בחטיבת הנח"ל
מפקדי חטיבת עציוני
מפקדי עוצבת הגולן
מפקדי חטיבת הנח"ל
אלופי-משנה בצה"ל
בוגרי המרכז הבינתחומי הרצליה
בוגרי אוניברסיטת חיפה
נצר סרני: אישים
ישראלים שנולדו ב-1979